## Zakon o patentima

### NN 78/1999 (23.7.1999.), Zakon o patentima

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O PATENTIMA**

Proglašavam Zakon o patentima, koji je donio Zastupnički dom Hrvatskoga
državnog sabora na sjednici 30. lipnja 1999. godine.

Broj: 01-081-99-1353/2
Zagreb, 8. srpnja 1999.

Predsjednik
Republike Hrvatske
**dr. Franjo Tuđman,** v. r.

## **ZAKON O PATENTIMA**

I. OPĆE ODREDBE

Članak 1.

Ovaj Zakon uređuje sustav zaštite izuma patentom.

Članak 2.

Patent je pravo koje štiti nositelja patenta u pogledu gospodarskoga
iskorištavanja izuma.

Članak 3.

Strane fizičke i pravne osobe uživaju po ovom Zakonu u Republici Hrvatskoj
jednaka prava kao hrvatski državljani i pravne osobe sa sjedištem u Republici
Hrvatskoj, ako to proizlazi iz međunarodnih ugovora koji obvezuju Republiku
Hrvatsku ili iz primjene načela uzajamnosti.

II. PREDMET ZAŠTITE PATENTOM

*Patentibilni izum*

Članak 4.

(1) Patent se priznaje za izum koji je nov, ima inventivnu razinu i
koji se može industrijski primijeniti.

(2) Ne smatraju se izumima u smislu stavka 1. ovoga članka, osobito:

1. otkrića, znanstvene teorije i matematičke metode,

2. estetske tvorevine,

3. pravila, upute ili metode za izvođenje umnih aktivnosti, igara ili
za obavljanje poslova,

4. prikazivanje informacija određeno samim sadržajem tih informacija,

5. računalni programi.

(3) Odredbe stavka 2. ovoga članka primjenjuju se samo u opsegu u kojemu
je predmet prijave patenta navedeni element ili aktivnost kao takva.

(4) Iz zaštite patentom izuzeti su:

1. izumi životinjskih pasmina i biljnih sorti i bitno bioloških postupaka
za dobivanje biljke ili životinje, osim izuma mikrobioloških postupaka
i proizvoda dobivenih tim postupcima.

2. izumi čije bi objavljivanje ili iskorištavanje bilo protivno javnom
poretku ili moralu. Ne smatra se da je iskorištavanje izuma protivno javnom
poretku ili moralu samo iz razloga što je zabranjeno propisom.

*Novost izuma*

Članak 5.

(1) Izum je nov ako nije sadržan u stanju tehnike.

(2) Pod stanjem tehnike razumijeva se sve što je učinjeno pristupačnim
javnosti svijetu, pisanim ili usmenim putem, uporabom ili na bilo koji
drugi način prije datuma podnošenja prijave patenta.

(3) U stanje tehnike uključen je i sadržaj svih prijava patenata u Republici
Hrvatskoj, onakvih kako su podnesene, koje imaju raniji datum podnošenja
od datuma prijave iz stavka 2. ovoga članka, a koje su javnosti učinjene
pristupačnim tek na datum podnošenja prijave patenta ili nakon toga, objavom
na način predviđen ovim Zakonom.

Članak 6.

Izum se smatra novim i kad je najviše šest mjeseci prije datuma podnošenja
prijave patenta bio sadržan u stanju tehnike zbog:

1. očite zlouporabe u odnosu na podnositelja prijave patenta ili njegova
pravnoga prednika ili,

2. izlaganja na službenoj ili službeno priznatoj izložbi u skladu s
Konvencijom o međunarodnim izložbama potpisanoj u Parizu 22. studenoga
1928. i revidiranoj posljednji put 31. svibnja 1988. pod uvjetom da podnositelj
naznači u prijavi patenta prilikom njezina podnošenja da je izum bio izložen
i najkasnije u roku od 4 mjeseca od datuma podnošenja prijave podnese odgovarajuću
potvrdu o izlaganju izuma.

*Inventivna razina*

Članak 7.

(1) Izum ima inventivnu razinu ako za stručnu osobu iz odgovarajućega
područja ne proizlazi, na očigledan način, iz stanja tehnike.

(2) Pri ispitivanju ima li izum inventivnu razinu, ne uzima se u obzir
sadržaj prijava iz članka 5. stavka 3. ovoga Zakona.

*Industrijska primjenljivost*

Članak 8.

(1) Izum je industrijski primjenljiv ako se njegov predmet može proizvesti
ili upotrijebiti u bilo kojoj grani industrije uključujući i poljoprivredu.

(2) Ne smatraju se industrijski primjenljivim izumima, osobito, dijagnostički
ili kirurški postupci ili postupci liječenja koji se primjenjuju neposredno
na živom ljudskom ili životinjskom tijelu, osim proizvoda, posebno tvari
i smjesa koje se primjenjuju u navedenim postupcima.

III. PRAVO NA STJECANJE PATENTA

*Ovlaštenici za stjecanje patenta za izum*

Članak 9.

(1) Pravo na stjecanje patenta ima izumitelj ili njegov pravni sljednik.

(2) Ako je izum stvoren zajedničkim radom više izumitelja, izumiteljima
ili njihovim pravnim sljednicima pripada pravo na zajednički patent.

*Izumitelj*

Članak 10.

(1) Izumitelj je osoba koja je stvorila izum svojim stvaralačkim radom.

(2) Ne smatra se izumiteljem osoba koja je u stvaranju izuma pružala
samo tehničku pomoć.

(3) Izumitelj ima moralno pravo biti naveden u svojstvu izumitelja u
prijavi patenta, svim ispravama koje se izdaju za priznanje patenta te
u registru prijava i registru patenata.

(4) Moralno pravo izumitelja je neprenosivo.

*Pravni sljednik izumitelja*

Članak 11.

(1) Pravni sljednik izumitelja je pravna ili fizička osoba koja pravo
na stjecanje patenta ima na temelju zakona, pravnoga posla ili nasljeđivanja.

(2) Poslodavac se smatra pravnim sljednikom izumitelja kad mu na temelju
zakona ili ugovora o radu pripada pravo na stjecanje patenta za izum stvoren
u okviru radnoga odnosa izumitelja.

IV. POSTUPAK ZA PRIZNANJE PATENTA

**1. Zajedničke odredbe o postupku**

Članak 12.

(1) Državni zavod za intelektualno vlasništvo (u daljnjem tekstu: Zavod)
provodi upravni postupak za priznanje patenta i obavlja druge upravne i
stručne poslove u svezi sa zaštitom izuma patentom.

(2) Protiv upravnih akata koje donosi Zavod nije dopuštena žalba, ali
se može pokrenuti upravni spor.

*Pristojbe i naknade troškova postupka*

Članak 13.

(1) Za stjecanje patenta i održavanje u vrijednosti patenta plaćaju
se upravne pristojbe i naknade troškova upravnoga postupka u skladu s posebnim
propisima.

(2) Ako u postupku priznanja patenta, upravne pristojbe i naknade troškova
upravnoga postupka ne budu plaćene, prijava patenta će se odbaciti, a u
slučaju neplaćanja upravnih pristojbi i naknada troškova upravnoga postupka
održavanja patenta to pravo prestaje vrijediti.

**2. Prijava patenta**

*Pokretanje postupka za priznanje patenta*

Članak 14.

(1) Postupak za priznanje patenta pokreće se podnošenjem Zavodu podneska
koji sadrži zahtjev za priznanje patenta i druge bitne sastojke propisane
ovim Zakonom (u daljnjem tekstu: prijava patenta).

(2) Način podnošenja prijave patenta utvrđuje se propisom donesenim
na temelju ovoga Zakona.

*Jedinstvo izuma*

Članak 15.

(1) Za svaki izum podnosi se, u pravilu, posebna prijava patenta.

(2) Jednom prijavom patenta može se zahtijevati priznanje patenta za
više izuma samo ako su ti izumi međusobno tako povezani da se njima ostvaruje
jedinstvena izumiteljska zamisao.

*Jezik i pismo prijave patenta*

Članak 16.

(1) Prijava patenta mora biti sastavljena na hrvatskom jeziku i latiničnom
pismu.

(2) Ako je prijava sastavljena na stranom jeziku, Zavodu se mora podnijeti
prijevod prijave na hrvatski jezik.

*Sadržaj prijave patenta*

Članak 17.

(1) Prijava patenta mora sadržavati:

1. zahtjev za priznanje patenta,

2. opis izuma,

3. jedan ili više zahtjeva za zaštitu izuma (u daljnjem tekstu: patentni
zahtjevi),

4. crteže na koje se pozivaju opis izuma i patentni zahtjevi,

5. sažetak izuma.

(2) Zahtjev za priznanje patenta sadržava: izričitu naznaku da se zahtijeva
priznanje patenta, naziv izuma koji izražava bit izuma te podatke o podnositelju
prijave.

(3) Pisana izjava izumitelja kad ne želi biti naveden u prijavi mora
se podnijeti Zavodu najkasnije u roku od 4 mjeseca od datuma podnošenja
prijave.

(4) Izum se mora otkriti u prijavi patenta na način dovoljno jasan i
detaljan tako da ga stručna osoba iz odgovarajućega područja može izvesti.

(5) Ako se izum odnosi na živi biološki materijal koji se ne može opisati
na način koji bi stručnoj osobi omogućio njegovo izvođenje, uz prijavu
se mora priložiti dokaz da je uzorak takva materijala pohranjen kod ovlaštene
institucije najkasnije na datum podnošenja prijave patenta.

(6) Ovlaštenom institucijom iz stavka 5. ovoga članka smatra se institucija
koja udovoljava uvjetima propisanim Budimpeštanskim sporazumom o međunarodnom
priznavanju pohrane mikroorganizama za potrebe patentnoga postupka od 28.
travnja 1997.

(7) Patentnim zahtjevima određuje se predmet čija se zaštita zahtijeva.
Oni moraju biti jasni, sažeti i u cijelosti potkrijepljeni opisom izuma.
Patentni zahtjevi mogu biti nezavisni i zavisni. Nezavisni patentni zahtjevi
sadržavaju nova, bitna obilježja izuma. Zavisni patentni zahtjevi sadržavaju
specifična obilježja izuma koji je određen u nezavisnom ili drugom zavisnom
patentnom zahtjevu.

(8) Sažetak je kratak sadržaj biti izuma koji služi isključivo radi
tehničkoga informiranja.

(9) Sadržaj i način sastavljanja pojedinih dijelova prijave patenta
pobliže se utvrđuju propisom donesenim na temelju ovoga Zakona.

*Sadržaj prijave patenta potreban za priznanje
datuma podnošenja*

Članak 18.

Za priznanje datuma podnošenja prijave patenta potrebno je da prijava
na taj datum sadržava:

1. izričitu naznaku da se zahtijeva priznanje patenta,

2. ime odnosno naziv i prebivalište odnosno sjedište podnositelja prijave,

3. opis izuma i jedan ili više patentnih zahtjeva, iako taj opis i patentni
zahtjevi ne udovoljavaju uvjetima propisanim ovim Zakonom i propisom donesenim
na temelju ovoga Zakona.

**3. Pravo prvenstva**

*Pojam prvenstva*

Članak 19.

(1) Prvenstvo u pogledu prava na priznanje patenta ima podnositelj prijave
s ranijim datumom podnošenja, ako su isti izum stvorila dva ili više izumitelja
neovisno jedan o drugome.

(2) Prvenstvo vrijedi od datuma podnošenja prijave Zavodu, osim u slučaju
kad je udovoljeno uvjetima za priznanje prava prvenstva iz članka 20. i
21. ovoga Zakona.

*Uvjeti za priznanje prava prvenstva*

Članak 20.

(1) Pravnoj ili fizičkoj osobi koja je u nekoj državi članici Pariške
unije za zaštitu industrijskoga vlasništva (u daljnjem tekstu: Pariška
unija) podnijela urednu prijavu za bilo koji oblik zaštite izuma, ili njezinu
pravnom sljedniku, priznat će se u Republici Hrvatskoj prvenstvo od datuma
podnošenja prve prijave državi članici Pariške unije ili međunarodnoj organizaciji,
pod uvjetom da je u roku od 12 mjeseci Zavodu podnesena prijava za isti
izum i da je priznanje prava prvenstva zahtijevano.

(2) Urednom prijavom iz stavka 1. ovoga članka smatra se prijava čiji
je datum podnošenja utvrđen u skladu s nacionalnim zakonodavstvom države
članice Pariške unije u kojoj je podnesena ili u skladu s međunarodnim
ugovorom zaključenim između država članica te Unije, bez obzira na njezinu
kasniju pravnu sudbinu.

*Zahtjev za priznanje prava prvenstva*

Članak 21.

Podnositelj prijave patenta koji se u Republici Hrvatskoj namjerava
koristiti pravom prvenstva iz članka 20. ovoga Zakona dužan je Zavodu podnijeti:

1. zahtjev za priznanje prava prvenstva koji sadržava bitne podatke
o prvoj prijavi čije se prvenstvo zahtijeva (broj i datum podnošenja prijave,
državu ili međunarodnu organizaciju kojoj je prijava podnesena), najkasnije
do isteka roka od 2 mjeseca od datuma podnošenja prijave u Republici Hrvatskoj,

2. prijepis prve prijave ovjeren od nadležnoga tijela države ili međunarodne
organizacije kojoj je prijava podnesena, najkasnije do isteka roka od 3
mjeseca od datuma podnošenja zahtjeva.

*Zahtjev za priznanje višestrukoga prava
prvenstva*

Članak 22.

Podnositelj prijave patenta može, uz uvjete iz članka 21. ovoga Zakona,
zahtijevati priznanje višestrukoga prava prvenstva na temelju većega broja
ranije podnesenih prijava u jednoj ili više država članica Pariške unije.

*Obilježja izuma na koje se odnosi zahtjev za
priznanje prava prvenstva*

Članak 23.

(1) Zahtjev za priznanje prava prvenstva može se odnositi samo na ona
obilježja izuma koja su sadržana u prvoj prijavi ili prijavama čije su
prvenstvo zahtijeva.

(2) Ako se pojedina obilježja izuma ne nalaze u patentnim zahtjevima
sadržanim u prvoj prijavi odnosno prijavama, za priznanje prava prvenstva
dovoljno je da se ta obilježja mogu utvrditi na precizan način iz svih
sastavnih dijelova prijave.

*Datum priznatoga prava prvenstva*

Članak 24.

Ako je pravo prvenstva priznato, datum priznatoga prvenstva uzima se
kao datum podnošenja prijave patenta Zavodu prilikom primjene odredaba
članka 5. stavka 2. i 3. i članka 19. stavka 1. ovoga Zakona.

*Računanje rokova u slučaju priznanja
višestrukoga prava prvenstva*

Članak 25.

Ako je priznato višestruko pravo prvenstva, rokovi koji prema ovom Zakonu
počinju teći od datuma priznatoga prvenstva računaju se od najranijega
datuma višestrukoga prava prvenstva.

**4. Tijek postupka od primitka do objave
prijave patenta**

*Ispitivanje prijave patenta nakon primitka*

Članak 26.

1) Nakon primitka prijave patenta Zavod ispituje:

1. udovoljava li prijava uvjetima za priznanje datuma podnošenja iz
članka 18. ovoga Zakona,

2. je li plaćena upravna pristojba i naknada troškova upravnoga postupka
u skladu sa člankom 13. ovoga Zakona za podnošenje prijave,

3. je li podnesen prijevod prijave na hrvatski jezik, ako je prijava
sastavljena na stranom jeziku,

4. jesu li podneseni crteži iz članka 17. stavka 1. točke 4. ovoga Zakona.

(2) Ako prijava ne udovoljava uvjetima za priznanje datuma podnošenja
iz članka 18. ovoga Zakona, Zavod poziva podnositelja da u roku od 30 dana
od dana primitka poziva ukloni nedostatke izričito navedene u pozivu.

(3) Ako podnositelj ne postupi u skladu s pozivom Zavoda u roku iz stavka
2. ovoga članka, prijava patenta se zaključkom odbacuje.

(4) Ako podnositelj ukloni nedostatke u roku iz stavka 2. ovoga članka,
Zavod donosi zaključak kojim se datum primitka zahtijevanih ispravaka utvrđuje
kao datum podnošenja prijave patenta.

(5) Kad se u prijavi patenta poziva na crteže koji nisu sadržani u prijavi,
Zavod obavješćuje podnositelja prijave da crteže može dostaviti u propisanom
roku. Ako podnositelj postupi u skladu s obavijesti Zavoda, datumom podnošenja
smatrat će se datum na koji Zavod zaprimi crteže. U protivnom svako pozivanje
na crteže smatra se nepostojećim.

(6) Zavod poziva podnositelja prijave koji nije dostavio dokaz o plaćenoj
upravnoj pristojbi i naknadi troška upravnoga postupka ili prijevod prijave
patenta na hrvatski jezik da te nedostatke ukloni u roku od 60 dana od
dana primitka poziva.

(7) Na obrazloženi zahtjev podnositelja prijave Zavod može produljiti
rok iz stavka 6. ovoga članka za vrijeme koje smatra opravdanim.

(8) Ako podnositelj ne postupi u skladu s pozivom Zavoda iz stavka 6.
ovoga članka, prijava patenta kojoj je utvrđen datum podnošenja smatra
se povučenom i Zavod donosi zaključak o obustavi postupka za priznanje
patenta.

*Upis prijave u registar prijava patenata*

Članak 27.

(1) Prijava patenta kojoj je zaključkom utvrđen datum podnošenja upisuje
se u registar prijava patenata koji vodi Zavod.

(2) Sadržaj i način vođenja registra prijava patenata utvrđuju se propisom
donesenim na temelju ovoga Zakona.

*Svjedodžba o pravu prvenstva*

Članak 28.

(1) Zavod izdaje, na zahtjev podnositelja prijave, svjedodžbu o pravu
prvenstva koje je stečeno datumom podnošenja prijave patenta utvrđenim
u skladu s odredbama članka 26. ovoga Zakona.

(2) Uvjeti i postupak izdavanja te sadržaj svjedodžbe iz stavka 1. ovoga
članka utvrđuju se propisom donesenim na temelju ovoga Zakona.

*Podjela prijave patenta*

Članak 29.

(1) Podnositelj može podijeliti predmet prijave patenta kojoj je utvrđen
datum podnošenja (prvobitna prijava) na dvije ili više prijava i na temelju
svake od njih nastaviti samostalni postupak.

(2) Podjela prvobitne prijave patenta dopuštena je do donošenja rješenja
o zahtjevu za priznanje patenta.

(3) Prijava patenta koja je nastala podjelom prvobitne prijave (izdvojena
prijava) zadržava datum podnošenja prvobitne prijave i, ako ima temelja,
uživa prvenstvo prvobitne prijave patenta.

*Izmjene prijave patenta*

Članak 30.

Prijava patenta kojoj je utvrđen datum podnošenja ne može se naknadno
izmijeniti proširenjem predmeta čija se zaštita zahtijeva.

*Pretpostavke za prijave patenta*

Članak 31.

(1) Ispitivanjem pretpostavki za objavu prijave patenta utvrđuje se
udovoljava li prijava sljedećim uvjetima:

1. sadržava li sve dijelove iz članka 17. ovoga Zakona sastavljene na
propisani način i potrebne priloge propisane ovim Zakonom,

2. je li naznačen izumitelj,

3. je li podnesen uredan zahtjev za priznanje prava prvenstva u smislu
članka 21. ovoga Zakona, ako je priznanje prava prvenstva zahtijevano,

4. zastupa li podnositelja prijave koji je strana fizička ili pravna
osoba patentni zastupnik upisan u registar zastupnika pri Zavodu,

5. je li prijava, na prvi pogled, u skladu s pravilom o jedinstvu izuma
iz članka 15. ovoga Zakona,

6. je li predmet prijave izum koji se, na prvi pogled, može zaštititi
patentom u smislu članka 4. stavka 2. i 4. i članka 8. ovoga Zakona.

(2) Ako se provedenim ispitivanjem utvrdi da nije udovoljeno uvjetima
iz stavka 1. ovoga članka, Zavod poziva podnositelja da u primjerenom roku
ukloni nedostatke izričito navedene u pozivu. Taj rok ne može biti kraći
od 30 niti dulji od 90 dana od dana primitka poziva.

(3) Na obrazloženi zahtjev podnositelja prijave Zavod može produljiti
rok iz stavka 2. ovoga članka za vrijeme koje smatra opravdanim.

(4) Ako podnositelj u određenom roku ne ukloni nedostatke iz stavka
2. ovoga članka, Zavod donosi zaključak o odbacivanju prijave patenta.

(5) Zavod donosi rješenje o odbijanju zahtjeva za priznanje patenta
ako je prijava podnesena za izum koji se ne može zaštititi patentom u smislu
članka 4. stavka 2. i 4. ili članka 8. ovoga Zakona.

(6) Zavod ne priznaje pravo prvenstva, ako podnositelj ne postupi u
skladu s pozivom iz stavka 2. ovoga članka u pogledu uređivanja zahtjeva
za pravo prvenstva.

**5. Objava prijave patenta**

*Način i sadržaj objave prijave patenta*

Članak 32.

(1) Prijava patenta, za koju je ispitivanjem utvrđeno da udovoljava
svim uvjetima iz članka 31. ovoga Zakona, o čemu Zavod donosi zaključak,
i za koju je plaćena upravna pristojba i naknada troška upravnoga postupka
objave, u skladu sa člankom 13. ovoga Zakona, objavljuje se u službenom
glasilu Zavoda nakon isteka 18 mjeseci od datuma podnošenja odnosno od
datuma priznatoga prvenstva.

(2) Prijava patenta iz stavka 1. ovoga članka može se objaviti na zahtjev
podnositelja i prije isteka navedenoga roka, ali ne prije isteka roka od
3 mjeseca od datuma podnošenja Zavodu.

(3) Objava prijave patenta sastoji se od objave sažetka, karakteristične
slike crteža, ako crteži postoje, i bibliografskih podataka, što se utvrđuje
propisom donesenim na temelju ovoga Zakona.

(4) Objavljena prijava patenta postaje dostupna javnosti.

**6. Tijek postupka od objave prijave patenta
do priznanja patenta**

*Zahtjev za priznanje patenta*

Članak 33.

(1) Nakon objave prijave patenta u službenom glasilu Zavoda podnositelj
može u roku od 6 mjeseci od datuma objave podnijeti jedan od zahtjeva za
ispitivanje uvjeta za priznanje patenta:

1. zahtjev za priznanje patenta provedbom postupka potpunoga ispitivanja
prijave patenta, ili

2. zahtjev za priznanje patenta na temelju podnesenih rezultata potpunoga
ispitivanja prijave patenta, ili

3. zahtjev za priznanje patenta bez potpunoga ispitivanja prijave patenta
(u daljnjem tekstu: konsenzualni patent).

(2) Ako u propisanom roku nije podnesen zahtjev iz stavka 1. ili plaćena
upravna pristojba i naknada troška upravnoga postupka u skladu s člankom
13. ovoga Zakona, prijava patenta smatra se povučenom i Zavod donosi zaključak
o obustavi postupka za priznanje patenta.

*Priznanje patenta na temelju provedbe postupka
potpunoga ispitivanja prijave patenta*

Članak 34.

(1) Potpunim ispitivanjem prijave patenta utvrđuje se udovoljava li
izum svim uvjetima za priznanje patenta, tj. je li predmet prijave:

1. izum koji se može zaštititi patentom u skladu s člankom 4. stavkom
2., 3. i 4. ovoga Zakona,

2. izum koji je u prijavi otkriven na način dovoljno jasan i detaljan
tako da ga stručna osoba iz odgovarajućega područja može izvesti u skladu
s člankom 17. stavkom 4. ovoga Zakona,

3. izum koji je u skladu s pravilom o jedinstvu izuma iz članka 15.
ovoga Zakona,

4. izum koji je nov u skladu s člankom 5. i 6. ovoga Zakona, koji ima
inventivnu razinu u skladu s člankom 7. ovoga Zakona i koji je industrijski
primjenljiv u skladu s člankom 8. ovoga Zakona.

(2) Potpuno ispitivanje prijave patenta iz stavka 1. ovoga članka Zavod
može provesti, u potpunosti ili djelomično, putem jednoga od državnih patentnih
ureda drugih zemalja s kojima ima sklopljen ugovor o suradnji.

(3) Podnositelj koji je prijavu patenta za zaštitu istoga izuma podnio
i jednomu od državnih patentnih ureda drugih zemalja može Zavodu dostaviti
rezultate provedenoga potpunoga ispitivanja u prijevodu na hrvatski jezik.

*Priznanje patenta na temelju podnesenih
rezultata postupka potpunoga ispitivanja*

Članak 35.

(1) Zahtjev za priznanje patenta prihvaćanjem rezultata potpunoga ispitivanja
u skladu s člankom 33. stavkom 1. točkom 2. ovoga Zakona može se podnijeti
samo ako je prijava patenta za isti izum podnesena jednom ili većem broju
izabranih ureda.

(2) Izabrani uredi iz stavka 1. ovoga članka u pravilu su državni i
međudržavni uredi koji na temelju članka 16., odnosno članka 32. međunarodnoga
Ugovora o suradnji na području patenata imaju status ovlaštenoga tijela
za međunarodno pretraživanje, odnosno međunarodno prethodno ispitivanje
međunarodnih prijava patenata, s kojima u trenutku podnošenja zahtjeva
iz članka 33. stavka 1. točke 2. ovoga Zakona Zavod ima potpisan ugovor
o suradnji.

Članak 36.

(1) Podnositelj zahtjeva iz članka 35. stavka 1. ovoga Zakona obvezan
je uz zahtjev priložiti potpisanu izjavu da će prijevode rezultata postupka
potpunoga ispitivanja provedenoga u jednom ili u više izabranih ureda dostaviti
u roku od 6 mjeseci od dana raspolaganja istim, a najkasnije 5 godina od
datuma podnošenja prijave izabranom uredu.

(2) Na obrazložen zahtjev podnositelja prijave i priloženih dokaza,
Zavod može rok iz stavka 1. ovoga članka produljiti najviše do 3 mjeseca
nakon okončanja postupka potpunoga ispitivanja u izabranom uredu čiji se
rezultati podnose Zavodu.

(3) Ako podnositelj prijave u propisanom roku ne dostavi prijevod rezultata
provedenoga postupka potpunoga ispitivanja od izabranoga ureda koji su
Zavodu dostatni za donošenje rješenja povodom zahtjeva za priznanje patenta,
prijava patenta smatra se povučenom i Zavod donosi zaključak o obustavi
postupka.

Članak 37.

Sadržaj i forma podnošenja zahtjeva iz članka 33. stavka 1 ovoga Zakona
utvrđuju se posebnim propisom donesenim na temelju ovoga Zakona.

Članak 38.

(1) Zavod donosi rješenje o zahtjevu za priznanje patenta na temelju
uzimanja u obzir rezultata postupka potpunoga ispitivanja uvjeta iz članka
34. stavka 1. ovoga Zakona i na temelju dodatnih ispitivanja.

(2) Dodatnim ispitivanjem prijave patenta utvrđuje se udovoljava li
izum uvjetima za priznanje patenta, tj. je li predmet prijave:

1. izum koji se može zaštititi patentom u skladu s člankom 4. stavkom
4. točkom 1. ovoga Zakona i moralno je dopušten u skladu s člankom 4. stavkom
4. točkom 2. ovoga Zakona.

2. izum koji je nov u odnosu na sve prijave patenta ranije podnesene
Zavodu u skladu s člankom 5. stavkom 3. ovoga Zakona,

3. izum za koji su dostavljeni dostatni podaci za procjenu udovoljavanja
svim uvjetima iz članka 34. stavka 1. ovoga Zakona.

*Konsenzualni patent*

Članak 39.

(1) Zahtjev za priznanje patenta bez potpunoga ispitivanja prijave patenta
u skladu s člankom 33. stavkom 1. točkom 3. ovoga Zakona objavljuje se
u službenom glasilu Zavoda u roku od tri mjeseca od datuma podnošenja.

(2) Način i sadržaj objave u skladu sa stavkom 1. ovoga članka utvrđuju
se posebnim propisom donesenim na temelju ovoga Zakona.

*Prigovor na priznanje konsenzualnoga patenta*

Članak 40.

(1) Nakon objave zahtjeva iz članka 39. ovoga Zakona svaka pravna ili
fizička osoba može u roku od 6 mjeseci Zavodu podnijeti prigovor protiv
priznanja konsenzualnoga patenta, ili zahtjev za provođenje postupka potpunog
ispitivanja u skladu s člankom 33. stavkom 1. točkom 1. ovoga Zakona.

(2) Prigovoru ili zahtjevu za potpuno ispitivanje iz stavka 1. ovoga
članka prilažu se dokazi o plaćenim troškovima upravnoga postupka za prigovor
koji iznosi jednu trećinu troškova upravnoga postupka potpunoga ispitivanja,
ili naknada troška za provođenje upravnoga postupka potpunoga ispitivanja.

(3) Sadržaj prigovora iz stavka 1. ovoga članka utvrđuje se detaljnije
posebnim propisom donesenim na temelju ovoga Zakona.

*Postupak povodom prigovora na priznanje
konsenzualnoga patenta*

Članak 41.

Ako je prigovor pravodobno podnesen, i ako je plaćena upravna pristojba
i naknada troška upravnoga postupka za prigovor u skladu s člankom 13.
ovoga Zakona, Zavod o prigovoru obavještava podnositelja zahtjeva za priznanje
konsenzualnoga patenta.

Članak 42.

(1) Podnositelj zahtjeva za priznanje konsenzualnoga patenta može u
roku od 6 mjeseci od primitka obavijesti iz članka 41. ovoga Zakona podnijeti
zahtjev za priznanje patenta provedbom postupka potpunoga ispitivanja u
skladu s člankom 33. stavkom 1. točkom 1. ovoga Zakona, pri čemu je dužan
platiti razliku između uplaćene upravne pristojbe za podnošenje prigovora
i upravne pristojbe za provođenje postupka potpunog ispitivanja.

(2) Ako podnositelj zahtjeva za priznanje konsenzualnoga patenta ne
postupi u skladu sa stavkom 1. ovoga članka Zavod zaključkom odbacuje prijavu
patenta.

Članak 43.

Svaka fizička ili pravna osoba može podnijeti zahtjev za provedbu postupka
potpunoga ispitivanja u skladu s člankom 33. stavkom 1. točkom 1. ovoga
Zakona, za cijelo vrijeme trajanja konsenzualnoga patenta, a postupak se
provodi u skladu s člankom 34. stavkom 1. ovoga Zakona, pod uvjetom da
je plaćena upravna pristojba i naknada troška upravnoga postupka u skladu
s člankom 13. ovoga Zakona.

*Rješenje o odbijanju zahtjeva za
priznanje patenta*

Članak 44.

(1) Ako je potpunim ispitivanjem u skladu s člankom 34. stavkom 1. ovoga
Zakona, ili prihvaćanjem rezultata potpunoga ispitivanja u skladu s člankom
38. ovoga Zakona utvrđeno da predmet prijave patenta ne udovoljava uvjetima
za priznanje patenta, Zavod u pisanom obliku izvješćuje podnositelja prijave
o razlozima zbog kojih se patent ne može priznati i poziva ga da se u pisanom
obliku izjasni o navedenim razlozima, u roku koji ne može biti kraći od
30 niti dulji od 90 dana od dana primitka poziva.

(2) Rok iz stavka 1. ovoga članka Zavod može produljiti na obrazloženi
zahtjev podnositelja prijave.

(3) Ako podnositelj prijave ne postupi u skladu s pozivom iz stavka
1. ovoga članka, Zavod donosi rješenje o odbijanju zahtjeva za priznanje
patenta.

*Rješenje o priznanju patenta*

Članak 45.

(1) Ako je utvrđeno da podnesena prijava patenta:

1. udovoljava svim uvjetima za priznanje patenta iz članka 34. stavka
1. ovoga Zakona,

2. udovoljava uvjetima za priznanje patenta iz članka 38. ovoga Zakona
i

3. nije podnesen prigovor za priznanje konsenzualnoga patenta u skladu
s člankom 40. ovoga Zakona,

ispunjeni su uvjeti za priznanje patenta o čemu Zavod donosi rješenje.

(2) Zavod dostavlja podnositelju tekst prijave patenta za koju namjerava
priznati patent i poziva ga da u roku od 30 dana od dana primitka poziva
podnese pisanu suglasnost na dostavljeni tekst.

(3) Ako podnositelj u roku iz stavka 2. ovoga članka ne postupi u skladu
s pozivom, Zavod donosi rješenje o priznanju patenta kao da je suglasnost
podnesena.

(4) Ako podnositelj prijave patenta pravodobno dostavi Zavodu pisanu
izjavu da nije suglasan s prijedlogom iz stavka 2. ovoga članka, obvezan
je navesti razloge i Zavodu dostaviti izmijenjeni tekst patentnih zahtjeva.

(5) Ako Zavod prihvati podnositeljeve razloge i izmijenjeni tekst patentnih
zahtjeva iz stavka 4. ovoga članka, donosi rješenje o priznanju patenta
prema tekstu patentnih zahtjeva koje je predložio podnositelj prijave patenta.

(6) Zavod donosi rješenje iz stavka 3. i 5. ovoga članka pod uvjetom
da su plaćene upravne pristojbe i naknade troškova upravnoga postupka u
skladu s člankom 13. ovoga Zakona za: održavanje patenta, tiskanje objave
patenta, izdavanje isprave o patentu i patentnoga spisa.

*Registar patenata*

Članak 46.

(1) Podaci iz rješenja o priznanju patenta, s datumom donošenja rješenja,
upisuju se u registar patenata koji vodi Zavod.

(2) Podaci iz rješenja o odbijanju zahtjeva za priznanje patenta upisuju
se u registar prijava patenata.

(3) Sadržaj i način vođenja registra patenata utvrđuju se propisom donesenim
na temelju ovoga Zakona.

*Isprava o patentu*

Članak 47.

(1) Nositelju patenta izdaje se isprava o priznatom patentu najkasnije
u roku od 30 dana od datuma donošenja rješenja o priznanju patenta.

(2) Kad je priznat konsenzualni patent, nositelju patenta izdaje se
isprava o priznatom konsenzualnom patentu.

(3) Sadržaj i oblik isprave iz stavka 1. ili 2. ovoga članka utvrđuju
se propisom donesenim na temelju ovoga Zakona.

*Objava patenta*

Članak 48.

(1) Patent se objavljuje u službenom glasilu Zavoda, a konsenzualni
patent u posebnom dijelu toga glasila najkasnije u roku od tri mjeseca
od datuma donošenja rješenja o priznanju.

(2) Objava patenta sastoji se od objave prvoga nezavisnoga patentnoga
zahtjeva, karakteristične slike crteža, ako crteži postoje, i bibliografskih
podataka, što se detaljnije utvrđuju propisom donesenim na temelju ovoga
Zakona.

*Patentni spis*

Članak 49.

(1) Nositelju patenta izdaje se Patentni spis najkasnije u roku od 6
mjeseci od datuma donošenja rješenja o priznanju patenta, a koji se kod
konsenzualnoga patenta označava nazivom Spis konsenzualnoga patenta.

(2) Sadržaj i oblik Patentnoga spisa iz stavka 1. ovoga članka utvrđuju
se propisom donesenim na temelju ovoga Zakona.

*Upis promjena u registre*

Članak 50.

(1) Na zahtjev stranke za upis promjena u registru, Zavod donosi rješenje
o upisu u registar patentnih prijava ili registar patenata promjena koje
nastupe nakon podnošenja prijave ili nakon upisa rješenja o priznanju patenta
(primjerice: licencija, prijenos prava, promjena naziva ili sjedišta podnositelja
prijave ili nositelja patenta).

(2) Upisane promjene iz stavka 1. ovoga članka objavljuju se u službenom
glasilu Zavoda.

(3) Postupak upisa promjena u registre Zavoda, njihovo objavljivanje
u službenom glasilu i izdavanje izvatka iz registra, utvrđuje se propisom
donesenim na temelju ovoga Zakona.

*Ispravljanje pogrešaka u dokumentima*

Članak 51.

Jezične pogreške, pogreške u pisanju i neispravnosti u dokumentima mogu
se zaključkom ispraviti na temelju pisanoga zahtjeva podnositelja prijave
odnosno nositelja patenta, ili po službenoj dužnosti.

V. UČINCI PATENTA

*Isključiva prava stečena patentom*

Članak 52.

(1) Nositelj patenta jedini je ovlašten za iskorištavanje zaštićenoga
izuma.

(2) Bez odobrenja nositelja patenta svakoj drugoj osobi zabranjeno je:

1. izrađivati, nuditi na prodaju, prodavati, uporabljati, ili uvoziti
i skladištiti u te svrhe proizvod koji je izrađen prema izumu,

2. primjenjivati postupak koji je predmet izuma ili nuditi njegovu primjenu,

3. nuditi na prodaju, prodavati, uporabljati, ili uvoziti i skladištiti
u te svrhe proizvod koji je direktno dobiven postupkom koji je predmet
izuma.

(3) Bez odobrenja nositelja patenta svakoj drugoj osobi zabranjeno je
i nuđenje i isporučivanje proizvoda (tvari, smjese, dijela uređaja) koji
čini bitni element izuma osobama koje nisu ovlaštene za iskorištavanje
toga izuma, ako je ponuđaču ili isporučitelju poznato ili mu je iz okolosti
slučaja moralo biti poznato da je taj proizvod namijenjen za stavljanje
u funkciju tuđega izuma.

(4) Odredbe stavka 3. ovoga članka ne primjenjuju se ako je proizvod
koji se nudi ili isporučuje uobičajen na tržištu, osim kad ponuđač ili
isporučitelj potiče druge osobe na poduzimanje radnji iz stavka 2. ovoga
članka.

(5) Isključivo pravo nositelja patenta na iskorištavanje izuma ne odnosi
se na:

1. radnje kojima se izum iskorištava u osobne i nekomercijalne svrhe,

2. radnje koje se poduzimaju radi istraživanja i razvoja predmeta zaštićenoga
izuma, osobito: izradu, uporabu, nuđenje na prodaju, uvoz ili izvoz zaštićenog
proizvoda, kad su te radnje razumno povezane s ispitivanjima i testovima
potrebnim za registraciju humanih i veterinarskih lijekova, medicinskih
i veterinarskih proizvoda ili sredstava za zaštitu bilja,

3. neposrednu i pojedinačnu pripremu lijeka u ljekarni na temelju pojedinačnoga
liječničkog recepta i na postupanja koja se odnose na tako pripremljeni
lijek.

(6) U nedostatku suprotnih dokaza, smatrat će se da je proizvod dobiven
zaštićenim postupkom ako je proizvod nov i postoji osnovana sumnja (vjerojatnost)
da je proizvod dobiven zaštićenim postupkom i da nositelj patenta nije
bio u stanju, unatoč razumnom trudu, utvrditi postupak koji je stvarno
korišten. Postoji osnovana sumnja da je proizvod dobiven zaštićenim postupkom,
osobito kad je zaštićeni postupak jedini poznati postupak.

*Opseg isključivih prava*

Članak 53.

Opseg isključivih prava nositelja patenta određen je tekstom patentnih
zahtjeva koji su konačno prihvaćeni u postupku za priznanje patenta, pri
čemu opis i crteži služe tumačenju patentnih zahtjeva.

*Ugovor o licenciji i prijenos prava*

Članak 54.

(1) Ugovorom o licenciji ustupa se pravo na iskorištavanje zaštićenoga
izuma.

(2) Patent može biti predmet prijenosa, potpunoga i djelomičnoga.

(3) Ugovor o licenciji te ugovor o prijenosu patenta zaključuju se uz
uvjete i na način koji su propisani Zakonom o obveznim odnosima.

(4) Za zaključivanje ugovora o licenciji ili ugovora o prijenosu zajedničkoga
patenta potreban je pristanak svih nositelja.

(5) Odredbe ovoga članka na odgovarajući način primjenjuju se i na zaključivanje
ugovora o licenciji i ugovora o prijenosu prava iz prijave patenta.

VI. OGRANIČENJE UČINAKA PATENTA

*Pravo ranijega korisnika*

Članak 55.

(1) Patent ne djeluje prema osobi koja je prije datuma podnošenja ili
prije datuma priznatog prvenstva prijave patenta, u dobroj vjeri, u Republici
Hrvatskoj i u okviru svojih gospodarskih aktivnosti uporabljala ili izrađivala
proizvod koji je predmet izuma ili je obavila stvarne i ozbiljne pripreme
za takvo iskorištavanje izuma.

(2) Osoba iz stavka 1. ovoga članka ima pravo, bez odobrenja nositelja
patenta, nastaviti s iskorištavanjem izuma u opsegu u kojem ga je iskorištavala
ili pripremila njegovo iskorištavanje do datuma podnošenja prijave patenta
za navedeni izum.

(3) Pravo iz stavka 2. ovoga članka može se prenijeti ili naslijediti
samo s procesom rada i proizvodnim pogonom u kojem je pripremljeno ili
započelo iskorištavanje izuma.

*Vozila u međunarodnom prometu*

Članak 56.

Uporaba proizvoda izrađenih prema zaštićenom izumu u konstrukciji ili
opremi broda, zrakoplova ili kopnenoga vozila koje pripada nekoj od država
članica Pariške unije za zaštitu industrijskoga vlasništva (u daljnjem
tekstu: Pariška unija) ne smatra se povredom patenta kada se to prijevozno
sredstvo privremeno ili slučajno nađe na teritoriju Republike Hrvatske,
pod uvjetom da ugrađeni proizvod služi isključivo za potrebe toga prijevoznoga
sredstva.

*Prisilna licencija*

Članak 57.

(1) Sud u Republici Hrvatskoj isključivo je nadležan i može izdati prisilnu
licenciju na zahtjev zainteresirane osobe ako nositelj patenta ne iskorištava
zaštićeni izum, ili ga iskorištava u opsegu koji je nedostatan za zadovoljavanje
potreba hrvatskoga tržišta i ako odbija zaključiti ugovor o licenciji ili
postavlja netržišne uvjete za zaključivanje toga ugovora.

(2) Zahtjev za izdavanje prisilne licencije može se podnijeti nakon
isteka roka od 4 godine od datuma podnošenja prijave patenta ili nakon
isteka roka od 3 godine od datuma priznanja patenta, koji god datum nastupi
kasnije.

(3) Ako je iskorištavanje zaštićenoga izuma od javnoga interesa (zdravstvo,
obrana, zaštita i unapređivanje čovjekova okoliša) ili od posebnoga interesa
za pojedinu granu gospodarstva, prisilna licencija može se izdati i prije
isteka rokova iz stavka 2. ovoga članka.

(4) Prisilna licencija ne može se izdati ako nositelj patenta dokaže
postojanje zakonskih razloga koji opravdavaju neiskorištavanje ili nedovoljno
iskorištavanje zaštićenoga izuma.

(5) U slučaju izdavanja prisilne licencije, nositelj patenta ima pravo
na naknadu primjerenu ekonomskoj vrijednosti licencije koja se određuje
odlukom suda iz stavka 1. ovoga članka.

Članak 58.

(1) Prisilna licencija odobrava se za opskrbu domaćega tržišta, ona
ne može biti isključiva i njezino trajanje vezano je isključivo uz trajanje
razloga zbog kojih je izdana.

(2) Prisilna licencija ne može se prenositi bez prijenosa proizvodnoga
pogona odnosno njegova dijela u kojem se iskorištava izum za koji je izdana.

*Iscrpljenje isključivih ovlaštenja nositelja patenta*

Članak 59.

Nositelj patenta ne može zabraniti drugim osobama nuđenje na prodaju,
prodaju ili uporabu proizvoda koji je na domaće tržište prethodno stavio
on ili druga osoba s njegovim izričitim odobrenjem.

VII. TRAJANJE, ODRŽAVANJE I PRESTANAK PATENTA

*Rok trajanja patenta*

Članak 60.

Patent traje 20 godina računajući od datuma podnošenja prijave patenta.

Članak 61.

Konsenzualni patent traje 10 godina računajući od datuma podnošenja
prijave patenta.

*Godišnje pristojbe i naknade troškova postupka za održavanje
patenta*

Članak 62.

(1) Obveza plaćanja godišnjih upravnih pristojbi i naknada troškova
upravnoga postupka nastaje priznanjem patenta. Zavod prvi put poziva nositelja
patenta na plaćanje punog iznosa za održavanje patenta za razdoblje od
datuma podnošenja prijave do datuma priznanja patenta.

(2) Godišnja upravna pristojba i naknada troškova upravnoga postupka
za održavanje patenta, za godišnje razdoblje koje predstoji dospijeva na
datum koji odgovara datumu podnošenja prijave patenta.

(3) Ako nositelj patenta ne plati upravnu pristojbu i naknadu troškova
upravnoga postupka u skladu sa stavkom 2. ovoga članka, može ih platiti
u dodatnom roku od 6 mjeseci pod uvjetom da plati i dodatnu upravnu pristojbu
i dodatnu naknadu troškova upravnoga postupka.

*Prijevremeni prestanak patenta zbog neplaćanja
godišnjih pristojbi i naknada troškova postupka
za održavanje*

Članak 63.

Ako nositelj patenta ne plati propisanu upravnu pristojbu i naknadu
troška upravnoga postupka za održavanje patenta, patent prestaje sljedećega
dana od dana isteka roka za plaćanje iz članka 62. stavka 2. ovoga Zakona.

*Prijevremeni prestanak patenta odricanjem
od patenta*

Članak 64.

(1) Ako se nositelj odrekne patenta, patent prestaje sljedećega dana
od dana dostave Zavodu ovjerene pisane izjave o odricanju.

(2) Ako je u registru patenata upisano određeno pravo u korist trećih
osoba, nositelj patenta ne može se odreći patenta bez prethodne ovjerene
pisane suglasnosti tih osoba.

*Nasljeđivanje svojstva nositelja patenta*

Članak 65.

(1) Patent prestaje danom smrti nositelja patenta, ako nasljednici u
roku od 6 mjeseci ne obave upis zabilježbe u registar patenata pri Zavodu.

(2) Ako je nositelj patenta pravna osoba, patent prestaje danom gubitka
svojstva pravne osobe, ako zakonom ili ugovorom nije drukčije uređeno i
ako u roku od 6 mjeseci nije obavljen upis zabilježbe u registar patenata
pri Zavodu.

VIII. PROGLAŠAVANJE NIŠTAVIM RJEŠENJA
O PRIZNANJU PATENTA

*Razlozi za proglašavanje ništavim rješenja
o priznanju patenta*

Članak 66.

Rješenje o priznanju patenta može se proglasiti ništavim u svako doba
po službenoj dužnosti, na prijedlog zainteresirane osobe ili državnoga
odvjetnika ako je patent priznat:

1. za izum koji se u smislu članka 4. stavka 2. i 4. ovoga Zakona ne
može zaštititi patentom,

2. za izum koji, na datum podnošenja prijave patenta odnosno na datum
priznatog prvenstva, nije bio nov ili nije imao inventivnu razinu,

3. za izum koji nije industrijski primjenljiv,

4. za izum koji nije otkriven na način dovoljno jasan i detaljan tako
da ga stručna osoba iz odgovarajućega područja može izvesti,

5. u širem opsegu nego što je mogao biti s obzirom na potkrijepljenost
patentnih zahtjeva opisom izuma na datum podnošenja prijave patenta odnosno
na datum priznatog prvenstva,

6. na ime osobe koja nije imala pravo na patentnu zaštitu izuma.

*Prijedlog za proglašavanje ništavim rješenja
o priznanju patenta*

Članak 67.

(1) Postupak za proglašavanje ništavim rješenja o priznanju patenta
pokreće se podnošenjem prijedloga Zavodu.

(2) Prijedlog iz stavka 1. ovoga članka mora sadržavati podatke o podnositelju
prijedloga, nositelju patenta, broj rješenja i registarski broj patenta,
razloge zbog kojih se predlaže proglašavanje ništavim rješenja s potrebnim
dokazima te obrazloženi pravni interes podnositelja prijedloga.

*Postupak povodom prijedloga za proglašavanje
ništavim rješenja o priznanju patenta*

Članak 68.

(1) Ako prijedlog za proglašavanje ništavim rješenja o priznanju patenta
nije sastavljen u skladu s odredbom članka 67. stavka 2. ovoga Zakona ili
ako nije plaćena upravna pristojba i naknada troška upravnoga postupka
u skladu s člankom 13. ovoga Zakona, Zavod poziva podnositelja da u roku
od 30 dana od dana primitka poziva otkloni nedostatke.

(2) Ako podnositelj ne uredi prijedlog u roku koji je određen u stavku
1. ovoga članka, Zavod zaključkom odbacuje prijedlog.

(3) Uredan prijedlog za proglašavanje ništavim rješenja Zavod dostavlja
nositelju patenta i poziva ga da u roku koji ne može biti kraći od 30 niti
dulji od 60 dana od dana njegova primitka dostavi svoj odgovor.

(4) U postupku za proglašavanje ništavim rješenja o priznanju patenta,
Zavod poziva stranke onoliko puta koliko je potrebno da u roku iz stavka
3. ovoga članka dostave svoje primjedbe na podneske druge stranke.

(5) Zavod održava usmenu raspravu ako ocijeni da je održavanje usmene
rasprave nužno za utvrđivanje činjenica bitnih za donošenje odluke o prijedlogu
za proglašavanje ništavim rješenja o priznanju patenta.

(6) Zavod može, na obrazloženi zahtjev, produljiti rokove iz stavka
1. i 3. ovoga članka za vrijeme koje smatra opravdanim.

(7) U slučajevima kada je riječ o nositelju konsenzualnoga patenta,
i kad su dokazi iz članka 67. stavka 2. ovoga Zakona dovoljni za opravdanu
sumnju da konsenzualni patent ne zadovoljava uvjete iz članka 4. stavka
1. ovoga Zakona, odgovor prema stavku 3. ovoga članka mora sadržavati i
postavljen zahtjev za provedbu postupka potpunoga ispitivanja.

*Odustanak od prijedloga za proglašavanje
ništavim rješenja o priznanju patenta*

Članak 69.

Ako podnositelj prijedloga za proglašavanje ništavim rješenja o priznanju
patenta u tijeku postupka odustane od prijedloga, Zavod može nastaviti
postupak po službenoj dužnosti.

*Rješenje o prijedlogu za proglašavanje
ništavim rješenja o priznanju patenta*

Članak 70.

Na temelju rezultata provedenoga postupka Zavod donosi rješenje o proglašavanju
ništavim rješenja o priznanju patenta, u potpunosti ili djelomično, ili
rješenje kojim se prijedlog odbija.

IX. UKIDANJE RJEŠENJA O PRIZNANJU PATENTA

*Razlozi za ukidanje rješenja o priznanju patenta*

Članak 71.

Rješenje o priznanju patenta može se ukinuti prije isteka roka trajanja
patenta ako se utvrdi:

1. da živi biološki materijal koji je pohranjen u ovlaštenoj ustanovi
u skladu s odredbom članka 17. stavka 5. ovoga Zakona više ne postoji ili
da taj materijal iz drugih razloga više nije pristupačan javnosti,

2. da je njegova pristupačnost javnosti preko ovlaštene ustanove u kojoj
je pohranjen bila prekinuta u roku duljem od propisanoga.

*Prijedlog i postupak za ukidanje rješenja o
priznanju patenta*

Članak 72.

(1) Postupak za ukidanje rješenja o priznanju patenta pokreće se po
podnošenju prijedloga Zavodu.

(2) Odredbe ovoga Zakona o sadržaju prijedloga i o postupku za proglašavanje
ništavim rješenja o priznanju patenta na odgovarajući način primjenjuju
se i na sadržaj prijedloga te na postupak za ukidanje rješenja o priznanju
patenta.

*Rješenje o prijedlogu za ukidanje rješenja o
priznanju patenta*

Članak 73.

(1) Na temelju rezultata provedenoga postupka Zavod donosi rješenje
o ukidanju rješenja o priznanju patenta ili rješenje kojim se prijedlog
odbija kao neutemeljen.

(2) Rješenje o ukidanju rješenja o priznanju patenta ima pravni učinak
od datuma na koji je Zavod utvrdio da živi biološki materijal više ne postoji
ili više nije pristupačan javnosti iz drugih razloga ili da je nastupio
prekid pristupačnosti živoga biološkoga materijala javnosti u roku duljem
od propisanoga.

X. GRAĐANSKOPRAVNA ZAŠTITA PRAVA

**1. Tužba za utvrđivanje prava na
zaštitu patentom**

*Pravo na tužbu*

Članak 74.

(1) Izumitelj odnosno njegov pravni sljednik ima pravo tužbom kod nadležnoga
suda zahtijevati utvrđivanje prava na zaštitu izuma patentom ako je zahtjev
za priznanje patenta podnijela osoba kojoj ne pripada to pravo ili, u slučaju
zajednički stvorenoga izuma, osoba koja nije jedini ovlaštenik toga prava.

(2) Tužba iz stavka 1. ovoga članka može se podnijeti do donošenja rješenja
o priznanju patenta.

(3) Postupak povodom tužbe za utvrđivanje prava na patentnu zaštitu
izuma je hitan.

*Pravo na nastavak postupka za priznanje patenta
na temelju pravomoćne sudske presude*

Članak 75.

Izumitelj odnosno njegov pravni sljednik čije je pravo na zaštitu izuma
patentom utvrđeno pravomoćnom sudskom presudom ima pravo nastaviti pokrenuti
postupak za priznanje patenta u roku od 3 mjeseca od dana pravomoćnosti
sudske presude.

**2. Tužba zbog povrede moralnoga prava
izumitelja**

*Pravo na tužbu*

Članak 76.

(1) Izumitelj ima pravo tužbom kod nadležnoga suda zahtijevati izdavanje
sudskoga naloga za upis njegova imena u prijavu patenta i u sve isprave
koje se izdaju za patent te u ogovarajuće registre Zavoda, ako je u prijavi
u svojstvu izumitelja navedena osoba koja nije izumitelj.

(2) Pravo na tužbu iz stavka 1. ovoga članka pripada i onom izumitelju
zajedničkoga izuma koji nije naveden u patentnoj prijavi.

(3) Uz zahtjev iz stavka 1. ovoga članka može se istaknuti i zahtjev
da se pravomoćna presuda javno objavi na trošak tuženika.

(4) Rok za podnošenje tužbe iz stavka 1. i 2. ovoga članka nije ograničen.
Smrću izumitelja pravo na podnošenje tužbe stječu njegovi nasljednici.

**3. Tužba zbog povrede patenta**

*Pravo na tužbu*

Članak 77.

(1) Nositelj patenta ima pravo podnijeti tužbu kod nadležnoga suda protiv
osobe koja neovlaštenim poduzimanjem bilo koje radnje iz članka 52. stavka
2. i 3. ovoga Zakona povrijedi patent.

(2) Pravo na tužbu iz stavka 1. ovoga članka, nakon priznanja patenta,
pripada i stjecatelju isključive licencije.

(3) Nositelj konsenzualnoga patenta mora prije podnošenja tužbe iz stavka
1. ovoga članka raspolagati rezultatima postupka potpunoga ispitivanja.

*Tužbeni zahtjev*

Članak 78.

(1) Tužbom zbog povrede patenta može se zahtijevati:

1. utvrđivanje postojanja povrede,

2. zabrana radnji kojima se povređuje patent,

3. naknada štete,

4. oduzimanje i uništenje proizvoda koji su nastali ili pribavljeni
povredom patenta i predmeta (pribora i alata) pretežno upotrijebljenih
u stvaranju proizvoda kojima se povređuje patent,

5. objavljivanje presude o trošku tuženika.

(2) Tužitelj ima pravo na naknadu štete koja mu je počinjena od datuma
objave prijave patenta na način predviđen u članku 32. ovoga Zakona.

(3) Na pitanja u svezi s naknadom štete počinjene povredom patenta koja
nisu uređena ovim Zakonom primjenjuju se odgovarajuće odredbe Zakona o
obveznim odnosima.

*Određivanje privremene mjere*

Članak 79.

(1) Tužbom se može zahtijevati da sud do pravomoćnosti presude odredi
privremenu mjeru:

1. prestanka obavljanja radnji kojima se povređuje patent ili radnji
kojima bi se mogla nanijeti povreda patentu,

2. oduzimanja odnosno isključivanja iz prometa proizvoda koji su nastali
ili pribavljeni povredom patenta i predmeta (pribora i alata) pretežno
upotrijebljenih u stvaranju proizvoda kojima se povređuje patent,

3. osiguranja dokaza o povredi patenta.

(2) Iznimno od odredbe stavka 1. ovoga članka, prijedlog za određivanje
privremene mjere može se podnijeti i prije podnošenja tužbe, pod uvjetom
da se tužba podnese u roku od 15 dana od dana podnošenja prijedloga.

(3) Ako postoji opasnost od nastanka nenadoknadive štete ili opasnost
da bi kasnije izvođenje dokaza o povredi prava moglo biti otežano ili onemogućeno,
sud će odrediti privremenu mjeru, a da o tome prethodno ne obavijesti drugu
stranku.

(4) Na pitanja u svezi s određivanjem privremenih mjera koja nisu uređana
ovim Zakonom primjenjuju se odgovarajuće odredbe Ovršnoga zakona.

*Zastara roka za podnošenje tužbe zbog
povrede patenta*

Članak 80.

Tužba zbog povrede patenta može se podnijeti u roku od 3 godine od dana
saznanja za povredu i učinitelja, ali ne poslije isteka roka od 5 godina
od dana učinjene povrede.

*Hitnost postupka povodom tužbe zbog
povrede patenta*

Članak 81.

Postupak povodom tužbe zbog povrede patenta je hitan.

XI. MEĐUNARODNA PRIJAVA PATENTA PREMA UGOVORU O SURADNJI NA
PODRUČJU PATENATA

*Međunarodna prijava patenta*

Članak 82.

(1) Međunarodna prijava patenta je prijava koja se podnosi u skladu
s Ugovorom o suradnji na području patenata (u daljnjem tekstu: Ugovor).
Svako pozivanje u ovom Zakonu na Ugovor (u člancima od 82. do 85.) smatra
se ujedno pozivanjem i na Pravilnik u skladu s Ugovorom o suradnji na području
patenata.

(2) Na međunarodne prijave patenta koje se Zavodu podnose kao prijamnom,
naznačenom ili izabranom uredu primjenjuju se odredbe Ugovora, ovoga Zakona
i propisa donesenih na temelju ovoga Zakona.

*Međunarodna prijava patenta koja se Zavodu
podnosi kao prijamnom uredu*

Članak 83.

(1) Međunarodna prijava patenta može se Zavodu podnijeti kao prijamnom
uredu ako je podnositelj prijave hrvatski državljanin ili fizička osoba
koja u Republici Hrvatskoj ima prebivalište ili pravna osoba koja ima sjedište
u Republici Hrvatskoj.

(2) Za podnošenje međunarodne prijave patenta iz stavka 1. ovoga članka
plaća se, u skladu s člankom 13. ovoga Zakona, propisana upravna pristojba
i naknada troška upravnoga postupka za prosljeđivanje Međunarodnom uredu,
u roku od mjesec dana od datuma primitka međunarodne prijave patenta.

*Međunarodna prijava patenta koja se Zavodu
podnosi kao naznačenom uredu ili kao
izabranom uredu*

Članak 84.

(1) Međunarodna prijava patenta u kojoj je Republika Hrvatska, u skladu
s odredbama Ugovora, naznačena radi priznanja nacionalnoga patenta, podnosi
se Zavodu kao naznačenom uredu na hrvatskom jeziku u roku od 21 mjesec
računajući od datuma prvenstva.

(2) Međunarodna prijava patenta u kojoj je Republika Hrvatska, u skladu
s odredbama Ugovora, izabrana kao država u kojoj se podnositelj namjerava
koristiti rezultatima međunarodnoga prethodnoga ispitivanja te prijave
radi priznanja nacionalnoga patenta podnosi se Zavodu kao izabranom uredu
na hrvatskom jeziku u roku od 31 mjesec računajući od datuma prvenstva.

*Postupak povodom međunarodne prijave patenta
koja je Zavodu podnesena kao naznačenom ili
izabranom uredu*

Članak 85.

(1) Međunarodna prijava patenta koja je Zavodu podnesena kao naznačenom
ili izabranom uredu objavljuje se u službenom glasilu Zavoda na način predviđen
u članku 32. stavku 3. ovoga Zakona.

(2) Za međunarodne prijave iz stavka 1. ovoga članka rok u kojem se
može podnijeti zahtjev iz članka 33. ovoga Zakona počinje teći od datuma
objave u službenom glasilu Zavoda.

(3) Zavod ne provodi potpuno ispitivanje međunarodne prijave patenta
iz stavka 1. ovoga članka u pogledu izuma koji nisu bili predmetom međunarodnoga
pretraživanja u postupku pred Ovlaštenim tijelom za međunarodno pretraživanje
u skladu s člankom 17. Ugovora ili nisu bili predmetom međunarodnoga prethodnoga
ispitivanja u postupku pred Ovlaštenim tijelom za međunarodno prethodno
ispitivanje u skladu s člankom 34. Ugovora.

XII. PREKRŠAJI

Članak 86.

(1) Novčanom kaznom od 20.000,00 do 200.000,00 kuna kaznit će se za
prekršaj pravna ili fizička osoba ako protivno odredbama ovoga Zakona:

1. izrađuje, nudi na prodaju, prodaje, ili uvozi i skladišti u te svrhe
proizvod koji je izrađen prema zaštićenom izumu (članak 52. stavak 2. točka
1.),

2. primjenjuje ili nudi na primjenu postupak koji je predmet zaštićenoga
izuma (članak 52. stavak 2. točka 2.),

3. nudi na prodaju, prodaje, uporabljava, ili uvozi i skladišti u te
svrhe proizvod koji je izravno dobiven postupkom koji je predmet zaštićenoga
izuma (članak 52. stavak 2. točka 3.),

4. nudi ili isporučuje proizvod koji čini bitan element zaštićenoga
izuma (članak 52. stavak 3.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 5.000,00 do 20.000,00 kuna.

Članak 87.

(1) Za prekršaje iz članka 86. ovoga Zakona, može se izreći, uz novčanu
kaznu, i zaštitna mjera oduzimanja proizvoda koji su nastali ili pribavljeni
izvršenjem prekršaja i predmeta (alata i pribora) pretežno upotrijebljenih
u stvaranju proizvoda kojima se povređuje patent, bez obzira na to jesu
li u vlasništvu počinitelja.

(2) Rješenjem iz stavka 1. ovoga članka može se odrediti uništenje oduzetih
proizvoda i predmeta.

Članak 88.

(1) Novčanom kaznom od 5.000,00 do 10.000,00 kuna kaznit će se za prekršaj
pravna ili fizička osoba ako neovlašteno podnese prijavu patenta (članak
74.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 1.000,00 do 5.000,00 kuna.

Članak 89.

(1) Novčanom kaznom od 5.000,00 do 10.000,00 kuna kaznit će se za prekršaj
pravna ili fizička osoba ako u prijavi ne navede izumitelja ili lažno navede
izumitelja (članak 76.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 1.000,00 do 5.000,00 kuna.

XIII. PRIJELAZNE I ZAVRŠNE ODREDBE

*Patenti priznati do primjene ovoga Zakona*

Članak 90.

(1) Patenti koji su do dana određenoga za primjenu ovoga Zakona upisani
u registar patenata pri Zavodu ostaju na snazi i na njih će se primjenjivati
odredbe ovoga Zakona.

(2) Nositelj patenta kojim se štiti izum lijeka za ljude ili životinje
ili izum koji se odnosi na primjenu tvari ili smjesa u liječenju ljudi
ili životinja, za koji je prijava podnesena do 31. prosinca 1992. ili je
za takvu prijavu zahtijevano prvenstvo do 31. prosinca 1992. može u postupku
zbog povrede patenta tužbom zahtijevati samo naknadu, i to za vrijeme poslije
1. siječnja 1993.

*Postupci za priznanje patenta u tijeku*

Članak 91.

(1) Svi započeti postupci za priznanje patenta nastavit će se primjenom
odredbi ovoga Zakona.

(2) Podnositelji koji su Zavodu podnijeli zahtjev za potpuno ispitivanje
prijave patenta mogu u roku od 6 mjeseci od dana početka primjene ovoga
Zakona podnijeti jedan od zahtjeva iz članka 33. stavka 1. točke 2. ili
točke 3. ovoga Zakona, ako je to za njih povoljnije.

(3) Podnositelji koji nisu Zavodu podnijeli zahtjev za potpuno ispitivanje
prijave patenta i nije im isteklo razdoblje od 6 mjeseci od objave prijave,
mogu u roku 6 mjeseci od dana početka primjene ovoga Zakona podnijeti jedan
od zahtjeva iz članka 33. stavka 1. ovoga Zakona.

(4) Podnositelji koji za svoje prijave podnesene u Republici Hrvatskoj
nisu ostvarili korištenje prava prvenstva prema članku 20. ovoga Zakona,
koja su istjecala u razdoblju od 8. listopada 1991. do 31. prosinca 1992.,
ali su za iste izume pravo prvenstva ostvarili u barem jednoj državi članici
Pariške unije, priznat će im se pravo prvenstva i u Republici Hrvatskoj,
pod uvjetom da u roku od 3 mjeseca nakon početka primjene ovoga Zakona
podnesu zahtjev i prilože dokaz o ostvarenom pravu prvenstva u jednoj državi
članici Pariške unije.

*Građanskopravni postupci u tijeku*

Članak 92.

Postupci zbog povrede patenta ili prava iz prijave patenta u tijeku
dovršit će se prema propisima koji su bili na snazi do dana početka primjene
ovoga Zakona.

*Provedbeni propis*

Članak 93.

Ravnatelj Zavoda Pravilnikom pobliže uređuje pitanja iz: članka 14.
stavka 2., članka 17. stavka 9., članka 18. stavka 3., članka 27. stavka
2., članka 28. stavka 2., članka 32. stavka 3., članka 37., članka 39.
stavka 2., članka 40. stavka 3., članka 46. stavka 3., članka 47. stavka
3., članka 48. stavka 2., članka 49. stavka 2., članka 50. stavka 3. i
članka 82. stavka 2 ovoga Zakona.

*Rok za donošenje Pravilnika*

Članak 94.

Pravilnik iz članka 93. ovoga Zakona donijet će se do dana određenog
za primjenu ovoga Zakona.

*Prestanak važenja drugih propisa*

Članak 95.

Danom početka primjene ovoga Zakona prestaju važiti odredbe Zakona o
industrijskom vlasništvu ("Narodne novine" br. 53/91., 19/92. i 26/93.)
koje se odnose na patente i tehnička unapređenja, izuzev odredaba o povjerljivim
izumima (članak 104. do 110.) i zastupanju (članak 172a.) koje se primjenjuju
do donošenja posebnih zakona.

*Stupanje na snagu i primjena Zakona*

Članak 96.

Ovaj Zakon stupa na snagu osmoga dana od dana objave u "Narodnim novinama",
a primjenjuje se od 1. siječnja 2000.

Klasa: 381-03/98-01/01
Zagreb, 30. lipnja 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 78/1999-1393
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)